Поглед назад: Сигизмунд Люксембургски - крал и на България\nНачало > Общество > Поглед назад: Сигизмунд Люксембургски - крал и на България\n09:30, 27 окт 20 / Общество 25 1064 Автор: Станислав Бояджиев\nВ наши дни кралското семейство в Румъния има специален статут "Пазители на короната", придружен и от държавна издръжка. А в България живее единственият човек на планетата, който носи титлата цар и има проблеми, създадени от държавата, с наследствените си имоти. По време на дългогодишната си история българите сме имали много царе. Имали сме и крале, макар и те да не са управлявали задълго нашите земи. Кралете са се появили след падането и на последното царство - Видинското. Тогава, не споменът за Българското царство, а буквално титлата на българските монарси остава в Унгария. Впрочем най-известен е хайдутина Петър Карпош, който по време на Австро-турската война през 1689 г. повежда въстание за освобождение на българските земи. Получава титлата крал от императора на Свещената Римска империя Леополд I.\nПръв "пазител" на короната на българските царе е най-забележителната личност в християнска Европа в края на Средновековието, Сигизмунд Люксембургски. Когато този монарх напуска света на живите, месеци преди да навърши 70 години, през 1437 г., носи титлите: Свещен Римски император; Крал на Германия, Италия, Унгария, Бохемия, Далмация, Хърватия, Рама, Сърбия, Галиция, Лодомерия, Кумания и ... България; Принц на Силезия и Люксембург; Маркграф на Бранденбург и Моравия.\nСигизмунд е роден в средата на февруари 1368 г. вероятно в Прага. Баща му е Карл IV, император на Свещената Римска империя. Десетгодишен вече е сгоден за негова връстница - принцеса Мария, дъщеря на краля на Унгария. Това се случва в деня на смъртта на баща и, краля. Мария е коронясана за кралица. Майката, предвид невръстната възраст на дъщеря си, се оказва регент и бързо преориентира интереса си към друга възможност за брак на своята наследница. Омъжва я за Луи Орлеански, син на краля на Франция, Шарл V Мъдри. Този политически ход е бързо неутрализиран от войските на Сигизмунд, подкрепени и от недоволната унгарска аристокрация. Бракът с френския принц е анулиран. По-късно, през 1385 г.,Сигизмунд се венчава за Мария. Изглежда работите в семейството не потръгват, защото младият съпруг в продължение на десетилетие полага усилия да утвърди своята, оспорвана от мнозина, власт. Две години след сватбата, майка и дъщеря се оказват пленени от непокорен на централната власт владетел. Тъщата е убита, а дъщерята освободена. Ширят се съмнения за участието на Сигизмунд в отстраняването на властолюбивата съпруга на покойния крал. След този драматичен случай, съпрузите заживяват разделено до смъртта на Мария през 1395 г.\nМеждувременно Сигизмунд и унгарската аристокрация ясно виждат заплахата от настъпващата през Балканите Османска империя. Въпреки вътрешната нестабилност, младият крал води военни кампании срещу османците всяка година в периода от 1389 до 1392 г. В битките срещу неговите рицари участват и васални на султана християнски войски на различни сръбски и босненски владетели. През 1395 г. успява да прогони прехвърлилите Дунав войски на султана от Турну Мъгуреле (Влашко). Градът се намира точно срещу нашия Никопол.\nСледващата 1396 г. свързва съдбата на монарха с България. Сигизмунд повежда официален, благословен от папа Бонифаций IX, кръстоносен поход за прогонване на османците от нашите земи, както и от обсадения Константинопол. Дотогава мюсюлманската империя се е възползвала от междуособиците и разделението в Българското царство и се е разпростряла чак до бреговете на Дунав. Сигизмунд застава начело на международни сили, събрани по призива на папата. Стичат се доброволци от цяла Европа. Участват и български сили начело с княз Фружин, но най-важната част са френските рицари, водени от херцога на Бургундия, Йоан Безстрашни. Флот от 70 галери придружава рицарската войска. 90 хиляди кръстоносци превземат Видин и обсаждат Никополската крепост, която е допреди година е била последното убежище на цар Иван Шишман. Паднала е в ръцете на османците преди година с измама. Тогава е бил заловен и обезглавен последния търновски цар и баща на княз Фружин - Иван Шишман. Новината за успешния поход на християнската войска достига до султан Баязид, който бързо вдига обсадата на Константинопол. Дни по-късно се появява край лагеруващите кръстоносци начело на 140 хилядна войска. Битката се води в края на септември. Християните са разбити, а Сигизмунд е спасен на кораб.\nСлед този зрелищен край на поредицата от неуспехи, свързани с прогонването на нашественика, кралят се посвещава на организацията на отбраната и реорганизиране на армията. Например отменя закон, който ограничава времето на военна служба за аристократите до "края" на османската заплаха. Изгражда системи от защита, като своеобразен център се оказва град Нандорфехервар (днешен Белград). Занимава се активно с отмяна на мита, за да подкрепи търговията, както и с уточняване на стандартите за тегло и мерки. Тези инициативи го утвърждават като най-популярен владетел на своето време.\nНовият век носи нови проблеми. При завръщането си в Унгария, Сигизмунд е свален от трона два пъти и дори един път е бил затворен. Преодолява успешно борбите за власт, но през 1403 г. се налага да води война с Венецианската република. Причината е продажбата на Далмация на богатите венецианци за 100 000 дуката от Ладислав Неаполски, който оспорва трона му. През 1406 г. Сигизмунд сключва брак за втори и последен път с братовчедка на Мария, Барбара фон Цили. Две години по-късно, след военна победа в Босна, той заедно с новата си съпруга основават рицарския "Орден на дракона". Организацията била достъпна само за най-важните монарси в Европа, приятелите и политически поддръжници на краля, а основната и цел била борбата с Османската империя. Член на ордена става и нашият княз Фружин. Така авторитетът на Сигизмунд, като предводител и защитник на християнството, се утвърдил още повече.\nВ последвалите години чрез политически ходове, дипломация и участие във военни кампании Сигизмунд неимоверно разширява властта си. След смъртта на краля на Германия (официално: на римляните) поставя на главата си и неговата корона. На бойното поле отново губи битка при Грюнвалд през юли 1410 г., в участие с тевтонските рицари и в съюз от двадесет и две западни държави, срещу Полша. И пак с ловки дипломатически ходове излиза по-могъщ от всякога. Предвид положението му историците дори поставят под въпрос, действително ли Сигизмунд се е присъединил към съюза против Полша. В периода от 1412 до 1423 г. е в непрестанен конфликт с Венецианската република.\nСтатутът му на най-влиятелен монарх е вън от съмнение в началото на XV век. Сигизмунд триумфира като организатор на Констанцкия събор, който най-общо казано подрежда християнска Европа. Провежда се четири години (от 16 ноември 1414 г. до 22 април 1418 г.). Разисквани и решавани са проблеми като: Източно-западната схизма, османската заплаха, феодалните титли. Съществен въпрос е реформата на църквата. Трима папи по това време си оспорват духовната власт. Утвърждава се само един и той е фаворитът на Сигизмунд - папа Мартин V. Приема се и предложението на краля, че само събор може да избира нов папа. Там, на събора, реформаторът на католическата доктрина Ян Хус се посочва за еретик. Пак там Сигизмунд заявява претенциите си за бащината си корона на Император на Свещената Римска империя. Става широко известен отговорът му към осмелил се да поправи латинския му кардинал: "Ego sum rex Romanus et super grammaticam" (Аз съм крал на римляните и съм над граматиката). Години по-късно, упражнявайки чувството си за хумор, шотландският историк-медиевист Томас Карлайл му лепва прозвището "супер граматик".\nИ отново няма спокойствие. Смъртта на полубрат му Вацлав IV през 1419 г. поставя короната на Бохемия на неговата глава, но това му носи само финансови проблеми, както и загуби на битки с хусистите, които виждат в него лице главния виновник за гибелта на водача им. Ян Хус е арестуван и изгорен на клада още по времето на Констанцкия събор. Фактът, че Сигизмунд е отсъствал по времето на присъдата и екзекуцията, не ги прави по-отстъпчиви. Сблъсъците с османците също са на дневен ред, а през 1428 т. Сигизмунд провежда отново голяма военна кампания срещу тях, но резултатите не са съществени. Три години по-късно официално е коронован като крал на Италия, което довежда до нов конфликт с Венецианската република. След още две години е коронясан от папа Евгений IV за император на Свещената Римска империя. И отново посвещава усилията си в посока прогонване на османците от Балканите. През 1435г. окуражен от продължителността на въстанието на албанците срещу османската власт, изпраща княз Фружин да договори съюз с тях. Плановете са провалени от поражението на бунтовниците през следващата година.\nНа 8 декември 1437 г. в Зноймо, Моравия (Чехия) кралят почувствал, че краят му наближава. Сигизмунд облича императорската си дреха, слага короната си, сяда на трона, приема последно помазване и поръчва погребална литургия. На следващия ден умира. Погребват го в Нагиварад (днес Орадя , Румъния ), до гроба на крал Свети Ладислав I, крал на Унгария, който по това време е идеал за съвършен рицар, монарх, воин и християнин. Сигизмунд оставя само едно дете, момиче от втората си съпруга Барбара. Елизабет Люксембургска влиза като кралица в замъка в Буда, който по време на дългото управление на баща и, се е превърнал в може би най-големия готически дворец от късното средновековие. Съпругът и Албрехт фон Хабсбург е посочен от Сигизмунд за наследник.\nпоглед назад Сигизмунд


София. Интензивно е движението по автомагистралите (АМ) „Тракия“ и „Хемус“ в посока София. Това съобщиха от ОДМВР - София. Колоната от автомобили в района на тунел „Витиня“ е около 1.5 км.\nПри възможност шофьорите могат да използват алтернативните маршрути: на АМ „Тракия“ в посока Бургас е Подбалканският път I-6, а на АМ „Хемус“ в посока Монтана и Видин - проходът „Петрохан“ и Искърското дефиле.\nПо трасетата са разположени допълнителни екипи на ОДМВР - София, които следят за безопасността на движението и спазване на въведените забрани и ограничения. С цел недопускане струпването на автомобили в тунелите на автомагистрала „Хемус“, при необходимост трафикът периодично се пренасочва от служителите по пътен контрол.\nОДМВР- София: На АМ „Тракия“ вали силен дъжд, трафикът в посока Пловдив е интензивен\n31 Май 2019 | 15:40 | Агенция "Фокус"\nСофия. На автомагистрала „Тракия“ вали силен дъжд, трафикът в посока Пловдив е интензивен. Това съобщиха от ОДМВР- София. На автомагистрала „Хемус“ също започва дъжд, трафикът се засилва.\nОт ОДМВР- София апелират към водачите да шофират със съобразена с метеорологичните условия скорост, спазвайки въведените ограничения и указанията на контролните органи от "Пътна полиция".\nСофия. Пътнотранспортната обстановка в района на тунел „Витиня“ постепенно се нормализира. Това съобщиха от ОДМВР-София. Благодарение на мерките, прилагани от пътните полицаи, броят на изчакващите автомобили е сведен до минимум. Движението по останалите пътни артерии на територията на ОДМВР-София се осъществява нормално и без затруднения.\nСофия. На АМ „Хемус“ колоната от автомобили в района преди тунел „Витиня“ е 1 км. Това съобщиха за Агенция „Фокус“ от ОДМВР - София. На АМ „Тракия“ има увеличение на интензивността на движението, но няма инциденти и затруднения. Няма проблеми с придвижването и по главен път София – Калотина.\nСофия. Служители по пътен контрол към ОДМВР-София са санкционирали 47-годишен шофьор на микробус, демонстративно нарушил въведената заради ремонтни дейности временна организация на движението в района на тунел „Витиня“ около 17.00 часа. Това съобщиха от ОДМВР-София. Столичанинът пренебрегнал поставената пътна сигнализация, изпреварил всички изчакващи автомобили, при което незабавно бил спрян от униформените служители. В хода на извършената му проверка служителите установили липса на задължителна застраховка „Гражданска отговорност“, на контролен талон и валиден годишен технически преглед. На нарушителя са съставени два акта, свидетелството му за управление на МПС е отнето, а микробусът - спрян от движение. Допълнително му е връчен и електронен фиш за констатирано преди няколко месеца нарушение - отново за липса на „Гражданска отговорност“.\nЕкипите на Пътна полиция при ОДМВР-София продължават активните си действия по контрол и подпомагане на трафика в последния почивен ден.


Опозицията обвини Шеварднадзе, че търсил помощ от Москва - Свят - Дневник\nОпозицията обвини Шеварднадзе, че търсил помощ от Москва\n18:54, 11 ное 03 , 342\nГрузинският президент Едуард Шеварднадзе е поискал от Русия помощ за потушаването на демонстрациите на радикалната опозиция.\nДоговорката е била направена по време на визитата на държавния глава на Грузия в Батуми, където е дислоцирана руска военна база, съобщи руската агенция РБК, като цитира представители на опозицията. Те организираха вчера демонстрация пред посолството на Русия в Тбилиси, по време на която поискаха от Москва "да остави Грузия на мира".\nТълпата се събра въпреки декларацията на говорителя на пресслужбата на Групата руски войски в Закавказието Александър Луцкевич, че руските военни няма да се намесват в спора между властите и опозицията в Грузия. Той опроверга също така информацията, че руските военни бази на грузинска територия са приведени в пълна бойна готовност, за да удържат режима на Шеварднадзе.\nОколо парламента в грузинската столица и вчера се събраха около 3000 души, към които се присъединиха и повече от 200 студенти от Тбилиския държавен университет и икономическите вузове, съобщиха медиите. В протестите се включиха и звезди на грузинската естрада, които пяха за хората на площада. Напрежението се засили, когато двама от опозиционните лидери обявиха гладна стачка.\nОчаква се в следващите дни към тях да се присъединят и други протестиращи. Лидерът на "Саакашвили - национално движение" Михаил Саакашвили съобщи, че на следващия етап ще бъдат блокирани държавните сгради и чиновниците няма да могат да влизат и да излизат от тях. Той смята, че така президентът ще бъде принуден да подаде оставка.\nСвоя дял в следизборната неразбория внесе и съдът, който анулира гласуването в най-спорния район в Грузия - Болниския. Новината беше съобщена от говорителката на парламента и лидер на опозиционния блок "Бурджанадзе - демократи" Нино Бурджанадзе.\nПо предварителни данни в Болниския победа удържа управляващият блок "За нова Грузия", чийто лидер е Едуард Шеварднадзе. Бурджанидзе предупреди, че това е само началото. "Властите не бива да разчитат, че ще спрем дотук", заяви тя.\nВ тази обстановка се очакваше втората среща между президента Шеварднадзе с опозицията. Кметът на Тбилиси Вано Зоделава обяви пред журналистите, че разговорите ще бъдат в разширен формат, като освен ръководителите на радикалната опозиция "Саакашвили - национално движение" и "Бурджанадзе - демократи" в тях ще участват представители на всички политически сили, прескочили на изборите 7-процентовата бариера.\n10:14, 23 яну 21 / България 84


"Хонда" напуска Формула 1 след сезон 2021 - Спорт - Дневник\n13:33, 02 окт 20 , 5575\nДоставчикът на задвижващи системи във Формула 1 "Хонда" обяви, че напуска шампионата след края на 2021 г. Японската компания, която се завърна във Формула 1 през 2015 г. и вложи големи средства, насочва ресурсите си към други области и ще инвестира повече в производство на собствените си автомобили.\n"Хонда" се насочва към нулеви вредни емисии и въглероден отпечатък до 2050 г. и акцент за концерна е производство на горивни клетки и батерии.\nВ момента "Хонда" доставя двигатели на "Ред бул" и "Алфа таури" (бивш "Торо росо", втори отбор на концерна "Ред бул", бел. ред.). Напускането на японската компания ще остави Формула 1 с едва три производителя на задвижващи системи - "Мерцедес", "Ферари" и "Рено".\n"Хонда" се завърна във Формула 1 през 2015 г., подписвайки договор с "Макларън". Тогава японската компания се надяваше да поднови легендарното си партньорство с британския тим, белязало доминация в края на 80-те и началото на 90-те години. В крайна сметка след три неуспешни сезона двете страни се разделиха, а "Хонда" подписа с "Торо росо".\nОт 2019 г. двигателите на японската компания ползва "Ред бул", а тимът взе три победи още през първия сезон - Австрия, Германия и Бразилия чрез Макс Верстапен. През сезон 2020 "Хонда" взе още два успеха - във втория старт на "Силвърстоун" с Верстапен и на "Монца" с Пиер Гасли от "Алфа таури". Така "Хонда" е единствения доставчик на двигатели в турбо-хибридната ера, печелил с повече от един отбор.\nВсе още не е ясно към кой доставчик на двигатели ще се обърне "Ред бул" след края на сезон 2021. "Мерцедес" доставя задвижващи системи на заводския си отбор, "Уилямс" и "Рейсинг пойнт", който от следващия сезон ще се казва "Астън Мартин". Догодина с двигатели на компанията ще бъдат и болидите на "Макларън".\n"Ферари" има заводски тим, а освен това доставя двигатели на "Алфа Ромео" и "Хаас". Отношенията между "Ред бул" и "Рено" са обтегнати след взаимни критики от двете страни през 2018 г.\n11:30, 26 яну 22 / България 49\n13:18, 26 яну 22 / България 14\n13:17, 26 яну 22 / Свят 33\nРейтинг: 4893 13:41, 02 окт 20 Неутрално\nРейтинг: 3348 13:43, 02 окт 20 Неутрално\nКой ще ги замени, ще си ходи ли и къде, Верстапен?!\nРейтинг: 869 13:45, 02 окт 20 Неутрално\nхонда е уникална и много иновативна компания жалко за формула 1.\nРейтинг: 288 13:51, 02 окт 20 Неутрално\nНаистина жалко, двигателите на Хонда са едни от най-добрите в света\nРейтинг: 674 14:03, 02 окт 20 Неутрално\nТова е лошо за спорта.\nРейтинг: 343 14:09, 02 окт 20 Неутрално\nЛошо. Няма да има конкуренция.\nЯвно си е бая скъпичко участието във Ф1.\nКато гледам скоро няма да има кой да налива при във Ф1. То всички закъсаха с обикновените коли, та какво остава за състезателните\nРейтинг: 3348 14:13, 02 окт 20 Неутрално\nЗа Хонда "Джаз" може, но за съвременната формула, трудна работа, знаеш ли колко ЗС потрошиха, не може да им се хвани сметката...\nРейтинг: 0 14:14, 02 окт 20 Неутрално\nХонда обявиха, че от 2022 спират производството на чисто ДВГ автомобили. Няма как да продължават да наливат във Ф1 в такава ситуация.\nРейтинг: 449 14:48, 02 окт 20 Неутрално\nРед Бул могат да се върнат само към Рено - другите ще откажат под претекст, че снабдяват няколко отбора вече. От 21ва Рено няма да има други клиенти за двигателят си.\nХмммм да видим тогава какво ще стане с Верстапен:\n- Хамилтън изравнява Шумахер по титли 2020 и 21ва го задминава;\n- 22ра Хамилтън се пенсионира (или го пенсионират както Шумахер 2006та) и Верстапен отива в Мерцедес, като започва нова ера.\nРейтинг: 2056 14:55, 02 окт 20 Неутрално\nДа бе, видяхме. Няколко години държаха може би най-добрия пилот тогава извън точките и гърмяха като факли. После тоукъни, години, и пак ги няма почти никакви.\nКолко удобно да си тръгнат, точно като през 1992 и 2008.\nУени уиди уики както са казвали на латиснки едно време😂😂\nИли пък Мерцедес напускат, поне като отбор.\nРейтинг: 2056 15:03, 02 окт 20 Неутрално\nИнтригата се завръща😃\nСитуацията напомня на тази от средата на 2018\nРейтинг: 3348 15:10, 02 окт 20 Весело\nРейтинг: 2056 15:16, 02 окт 20 Неутрално\nДо коментар [#4] от "Petar Ivanov":За Хонда "Джаз" може, но за съвременната формула, трудна работа, знаеш ли колко ЗС потрошиха, не може да им се хвани сметката...\nСъщите глупсоти се разправяха и за Нисан преди ЛМ 2015. Колко иноватинви били, каква гениална концепрция имали. Само дето станаха за смях в единственото им състезание и после канцелираха програмата 2 дни преди Коледа и оставиха хората им без работа, а части за прототипа им се намираха известно време в боклука.\nРейтинг: 221 15:43, 02 окт 20 Неутрално\nФормула 1 бавно, но сигурно си отива в историята. След десетина години ще се замени от Формула Е.\nРейтинг: 449 15:46, 02 окт 20 Неутрално\nДо коментар [#9] от "The HunteR":Или пък Мерцедес напускат, поне като отбор.\nЕдва 30 милиона за вкарали от Даймлер в отбора, а отразяването им е калкулирано на близо 5 милиарда евро маркетингова стойност. Имайки предвид как ще са cost neutral след 22ра няма абсолютна никаква причина Мерцедес да излизат от Ф1. След днес още по-малко, защото може би най-бързият пилот за следващото десетилетие ще е свободен.\nРейтинг: 967 12:17, 04 окт 20 Неутрално\nтаман го направиха техния двигател да е конкурентен и чао.Всичко вече работи за ел двигатели и батерии.


Спрете да се извинявате за щяло и нещяло, благодарете - 24chasa.bg\nhttps://www.24chasa.bg/ojivlenie/article/9222454 www.24chasa.bg 28.11.2020 06:00; Павлина Трифонова\nАн Хатауей във филма “Вещиците”, заради който трябваше да се извини на деца с генетична аномалия на ръцете.\nКогато сте сгрешили, трябва да платите определена цена, за да има поука\nНа американската актриса Ан Хатауей ѝ се наложи да се извинява, вместо да празнува след премиерата на филма “Вещиците”, в който участва. Още с пускането си лентата бе подложена на доста критика заради едно недоглеждане по отношение на костюмите. Във филма вещиците са представени като същества, които имат по три пръста на ръцете, което обаче прилича на вродената аномалия ектродактилия.\n“Научих, че продукцията е наранила много хора, особено деца с подобни различия. Нека започна с това, че винаги съм била съпричастна към хората и никога не искам да погазвам нечии чувства и опит. Затова ви дължа огромно извинение за болката, която съм ви причинила. Докато играех ролята, не правех връзка между героинята и този проблем. Ако бях прозряла нещо подобно, повярвайте ми, това нямаше да излезе на екран”, написа носителката на “Оскар”. Въпреки че използва световната аудитория на инстаграм, за да поднесе извинението си, Ан Хатауей сякаш не успя да разсее облаците около новата си роля. Критиките към играта ѝ продължиха, като непрекъснато се напомняше и този момент с трите пръста.\nИзглежда, актрисата не прозвуча достатъчно убедително в своето извинение. Нямаше го онзи момент на жертване на нещо скъпо за нея, с който може да изкупи грешката си, например дарение за организации на страдащи от ектродактилия или поне обещание, че ще работи чрез публичния си имидж за техни каузи. Тя просто съобщи, че съжалява и че ще се постарае в бъдеще да не прави подобни грешки. Нещо, което всеки човек чува по няколко пъти на ден или пък чете за него в социалните медии. В резултат извинението и прошката са изгубили своята психологическа роля и са необходими наистина запомнящи се жестове, за да има смисъл от тях.\nЯпонският психолог Йоске Оцибо, който в продължение на 20 г. прави изследвания по въпроса в университета в Кобе, смята, че\nи трябва да се\nкоято не е необходимо да е материална. Може да е подарък, специално отделено време за разговор или някаква кауза. “Жестът изобщо не трябва да е насочен към обогатяването на получателя. Моите изследвания показаха, че най-важна е цената, която плаща сгрешилият”, обяснява Оцибо пред Би Би Си. Това е валидно както за публични извинения, така и за частни. Той например се извинил на жена си, преди да ѝ съобщи, че е получил по-добра работа, тъй като това означавало семейството да се премести да живее на друго място, което винаги е свързано със стрес.\nЦелта на извинението не е да кажеш едно “съжалявам” и да обясниш миналото си поведение, а да покажеш колко цениш връзката с даден човек и научения урок, посочва ученият.\nДеканът на Факултета по комуникационни науки в Хавайския университет Ейми Хъбард също смята, че връщането към извършената грешка по време на извинението не е желателно, тъй като само засилва в паметта обидните обстоятелства.“По-полезно е да поемете отговорност за това, което сте направили, за причинените вреда и страдание. Обещайте как ще се държите в бъдеще. Предложете незабавни коригиращи действия и демонстрирайте искреност”, съветва тя.\nДумите съжалявам и извинявам задължително трябва да звучат, но по някакъв начин и да се благодари на човека, от когото очаквате прошка. Така ще демонстрирате, че зачитате неговите чувства и емоции.\nПроучване на Американската маркетингова асоциация е показало, че това е особено важно в бизнес общуването. “Вместо “съжалявам за дългото чакане”, по-добре първо кажете “благодаря за разбирането” или “благодаря за търпението”, казва доцент Сяоян Дeнг от университета в Охайо, която е ръководила проучването. Според нея демонстрирайки уважение към хората, които са били ощетени от нашите действия, ние повишаваме тяхното самочувствие. Което от своя страна води до по-голямо удовлетворение от ситуацията.\nЗатова експертите смятат, че\nтъй като чувството да бъдеш високо ценен от другите е ключова психологическа нужда. Освен това целта е да помогне на жертвата да се почувства по-добре.\nНачинът, по който се разкайвате, не е само въпрос на етикет, а и на решителни действия. Например изследване на архивни записи в САЩ от процеси за условно освобождаване на престъпници е установило, че разкаяния с обещания за конкретно поведение се възприемат по-добре от съдебните състави, отколкото извинения, включващи обяснения защо е извършено нарушението.\nОказало се, че съдиите са се отнесли по-благосклонно към пияни шофьори, които са заявили, че смятат да посещават срещи на анонимните алкохолици два пъти седмично и да ходят на фитнес в неделя, отколкото към тези, които са казали, че са карали, защото били много уморени и искали да се приберат по-бързо, но приемали напълно вината за това грешно решение.\nКогато става въпрос пък за публични извинения, както в случая с Ан Хатауей, психолозите са единодушни, че те са напълно безполезни, ако не са адресирани конкертно към засегнатите лица. Тази грешка обикновено се прави от публичните личности, които бързат да демонстрират разкаяние, за да избегнат скандал. Но тъй като пропускат да се обърнат към пострадалите, звучат неискрено. Най-често това се забелязва при случаи на изневери, когато пострадалият съпруг или съпруга въобще не присъстват като персонаж, което поставя под съмнение разкаянието.\nСпоред австралийския треньор по изграждане на успешни личности Клер Сийбър\nможе да създаде\n“Когато го правим по навик, без дори да обмисляме за какво или защо изказваме съжаление, започваме да омаловажаваме себе си и собствената си стойност”, обяснява тя. Съветът ѝ е да започнете да броите по колко пъти на ден или на седмица го правите и след това да анализирате случаите. Така лесно ще осъзнаете колко често избирате да отстъпите или да омаловажавате ненужно собствените си действия.


Д-р Брънзалов: Голяма част от населението буквално изтезава здравната ни система - Болести - Новини Бг\n14 януари 2022 07:56\nОпределено има голямо значение какъв процент от интензивните легла са заети, тъй като различните вълни достигат една определена заболеваемост. Надявам се това да е един правилен критерий относно това какви мерки ще се взимат, въпросът е доколко те ще бъдат спазени. Това коментира в "Денят започва" по БНТ д-р Николай Брънзалов, зам.-председател на БЛС относно обявения от правителството нов план за справяне с ковид кризата.\nГрипът „Камбоджа“ вече е в България\nКак не те е срам бе???\n2022.01.14 | 09:03\nАлоооооооо г-н докторе не забравяйте кой ви е работодателя народа нали всеки месец внасяме здравни.\nЗдравната система се финансира от населението, така че да коментираш, негативно, хората които финансират системата е меко казано неблагодарно! Ваксините също не са безплатни, те са закупени от държавата със същите пари (от нашите данъци). Тоест хората, които се ваксинират трябва да благодарят че с общ ресурс са успели да се ваксинират, "безплатно" а не да плюят срещу своите "спасители"! "Храни куче да те лае"!\n2022.01.14 | 08:25\nВече 2 години слушаме егоистичните ви изказвания. Все едно в тази държава няма други, освен лекари и няма други учреждения и дружества, освен болниците и вашите легла и работни места. Не става все вие да сте на първа писта и всички с вас да се съобразяваме. Много народ изгуби работата си, намали доходите си, цените хвърчат нагоре. Моите уважения, но в това общество не сте единствени!\n2022.01.14 | 08:20\nГолемия въпрос имаме ли здравна система или са по скоро сопнати лелки. И ламтящи доктори за мангизи.


Имотът се оценява преди да се оферира - Статии - ceb.bg\nИмотът се оценява преди да се оферира https://ceb.bg/blogs/view/imotyt-se-ocenqva-predi-da-se-oferira-idb-2036.html\nИмотът се оценява преди да се оферира\nКой е най-точният начин да се определи цена на имота преди продажба? Експертите са единодушни, че е необходимо да се направи оценка. Консултант Младен Садинов обяснява, че оценката е нещото, което дава реална представа за стойността на имота.\nНяма как да бъде направена оценка без оценител да дойде на място, да види имота и да се запознае с документите. Експертът обаче подчертава, че цената на имота е нещо съвършенно различно. Нея продавачът (респективно неговият консултант) ще трябва да постигнат в процеса на преговорите.\nПри продажба на имот брокер Атанас Агривов предупреждава, че ако оценката е поръчана от собственика на имота, той може и да не желае да я покаже на купувача. Според него по-добрият вариант е да се направи независима оценка от друго правоспособно лице или консултант по недвижими имоти, стига той е достатъчно подготвен за това.\nБрокер Маргарита Генкова съветва хората да се обръщат към лицензиран оценител или към агенция за недвижими имоти. Те са най-информирани за цените и реалните продажби в отделните квартали. Разбира се продавачът може и сам да определи цена, но има опасност тя да не е реализуема. За бърза продажба цената на имота трябва да е реална към момента за пазара на недвижими имоти.\nНай-бързият и икономичен вариант за оценка е да бъде повикан брокер, който да види жилището и да ви посъветва за пазарна му цена в момента. Това казва брокер Кристина Найденова и допълва, че не е задължително да се вика лицензиран оценител. Един добър консултант ще даде най-точна информация за офертна цена и за цена, на която може да се реализира продажба, защото познава конюнктурата на пазара.\nОценката не е задължителна, но тя би дала някакъв ориентир за евентуалната продажна цена, смята консултант Емилия Иванова. За определянето на офертна цена за продажба би трябвало агенцията на продавача да изпрати брокер за „предварителен“ оглед. Едва след това те могат да препоръчат на каква цена да бъде офериран имотът на пазара.\nОбщо взето изводът е следният: собственикът има мнение за цена, оценката дава второ мнение, брокерът трето. Ако цифрите съвпадат, имотът се оферира на тази цена. Ако не, продавачът има последната дума за цената. Но ако тя е прекалено висока, брокерът може и да не се съгласи да работи по дадената оферта.\nИма различни методи за оценка – инвестиционни и на вещна стойност, разкрива Иванова. Съвкупността от използването на няколко от тях дава най-вярната пазарна стойност. Кратко описание на методите за оценка може да се види тук: www.ocenki-bg.com.\nБрокер Антон Илиев съветва хората да не си правят експерименти с нещо толкова важно като оценката на жилище, защото то е един актив с висока стойност. Офертните цени в интернет не са критерий, коментира експертът. Там има купища фалшиви обяви и оферти с абсурдно завишени цени. С други думи – между офертна цена и реално сключена сделка често има разлика в посока надолу.


Ухапвания от дървеници, обриви и хранително натравяне в 4-звезден хотел във Велинград – 24Bulgaria.COM\nУхапвания от дървеници, обриви и хранително натравяне в 4-звезден хотел във Велинград\nadmin 0\tноември 3, 2016 1:11 pm\nУхапвания от дървеници, тежки обриви и хранително отравяне - за това сигнализират клиенти на 4-звезден хотел във Велинград. Какво се крие зад бляскави\nУхапвания от дървеници, тежки обриви и хранително отравяне – за това сигнализират клиенти на 4-звезден хотел във Велинград. Какво се крие зад бляскавите реклами на хотела?\nПавлина Николова резервирала двойна стая в хотела преди десетина дни. Направила го онлайн с ваучер на промоция. На снимките всичко изглеждало много добре. Влизайки в хотела обаче, Павлина вижда, че той далеч не е за 4 звезди. „Хигиената е под всякаква критика. Примерно кухнята, басейните, коридорите. Все едно не е чистено никога”, разказва Павлина.\nЖената попада и на нежелани гости в стаята си – животинки в леглото. Събудила се цялата в обриви. Първо си помислила, че е хранително натравяне, но видяла, че по чаршафите има смачкани буболечки и разбрала, че нещо я е полазило. Павлина веднага сигнализира на управителката на хотела, че в стаята вероятно има дървеници, а тя й отговорила да си купи гел от аптеката. След тази случка, клиентката напуска хотела. При преглед в болницата й казват, че е получила алергична реакция от ухапванията на дървениците. Все още е на антибиотици и все още има обриви. Смята да пусне жалба срещу хотела.\nСред коментиралите хотела е и Аделина Димитрова. Тя също нощувала в 4-звездния хотел с мъжа и детето си, в 402-ра стая и също си тръгнали с обриви.\n„Вечерта си легнахме, сутринта, когато се събудих, на белите чаршафи имаше пръски от кръв. Втората вечер пак така. След което на третия ден решихме да дръпнем матраците да видим какво става – бяха изгнили, самата дървена ламперия….имаше хиляди, милиони дървеници, гнезда с изпражнения, отвратително нещо”, спомня си Аделина Димитрова. Ден по-късно, тя и съпругът й получават обриви. Аделина е най-зле, с алергична реакция и на кортикостероиди.\nСред потърпевшите е и Няголета Йорданова. Имала щастието да не попада на дървеници, но се съмнява в хранително отравяне. Разказва, че е била бременна в четвъртия месец, когато са се прибрали вечерта е повръщала от полунощ до 6 сутринта през половин час. Детето на техните кумове е било в подобно състояние цялата вечер и са го завели в болницата.\nМеждувременно под публикацията за дървениците се появяват и коментари на „Тишо Григоров“, който обижда клиентите, недоволни от хотела. Кратка справка показва, че синът на собственика на хотела също се казва Тишо Григоров.\nСпоред управителката на хотела никога не са получавали сигнали за дървеници. „Не е имало подобно нещо. Една жена само дойде и да ми се оплаче, че има обрив. Но обривът изглеждаше като алергия, нали ме разбирате, че аз не мога да преценя от какво е, не съм лекар. Съответно проверихме. По чаршафите няма нищо”, казва Мария Пъркова, управител на хотела.\nЕкип на БТВ отива до хотела и влиза в 402-ра стая, откъдето са снимките на Аделина. Оказва се, че сега стаята е в основен ремонт.\nМеждувременно резултатът от проверката е готова.\n„Няма скъсани чаршафи и матраци, Няма наличие на инсекти…Съществени хигиенни нарушения няма за мен! Смятам до края на годината да се завиши контрола, да се правят ежеседмични проверки във връзка с проверка в детайли на много повече стаи, които са заети от гости на хотела”, заяви Веселина Разсолкова, младши здравен експерт към РЗИ Пазарджик.\nОт Комисията за защита на потребителите също направиха проверка. Засега са констатирани само дребни нарушения, а окончателният резултат ще бъде ясен до дни.\nЧобанов поиска да оттеглят Бюджет 2017\n20 000 полицаи ще пазят изборите\nАтлантическият съвет кахърен – преброи над 30 непремахнати съветски паметници у нас 0\nХеро Мустафа честити на българите, пее с Васко Кеца и Богдана Карадочева 0\nБившият началник на митнически пункт Варна-Запад отива на съд за подкупи 0\nДокладът на БНБ: Медиите са виновни за ситуацията с Корпоративна търговска банка 0


Амая - Йога център Body Mind Spirit\nАмая oткрива йога на 7 годишна възраст с книгата „Хата йога“ на Ева Рюшпол. Практикува с голям интерес описаните упражнения, но школи по йога в тези години не съществуват. Затова започва занимания по спортна гимнастика, които продължава до около тринадесетата си година.\nЗавършва медицински колеж и работи като медицински лаборант, а впоследствие и специалност „социална педагогика и психология“ към Софийски Университет. Допълнително се обучава в спец курсове по социална психология и позитивна психотерапия. Работи като социален психолог и консултант в сферата на образованието и социалните дейности. През цялото време не спира да се занимава любителски със спорт, практикувайки карате, фитнес, аеробика, каланетика, танци и др.\nЗавръщането и преоткриването на йога се случва през 2008 г., а през 2014 г. се обучава за йога инструктор към международния Йога Алианс.\nОт 2015г. води курсове и класове за начинаещи и средно напреднали по Хата йога, йога Gentle flow и йога за деца. Провежда също индивидуални и групови занимания по йога терапия с насоченост подобряване състоянието при проблеми на дихателната система, стомашно-чревни проблеми, опорно двигателен апарат, емоционални и психосоматични разстройства.\nПрез 2016г завършва обучение по лечение с прана, а през 2019 обучение по рейки.\nКласовете и протичат с кратки встъпителни и заключителни медитации, дихателни техники/пранаяма/, разнообразие от асани и комплекси в зависимост от нивото на групата, психотерапевтични техники и такива от енергийната медицина, заключителна релаксация и йога нидра.\nАмая вярва в трансформиращата сила на йога и способността на тази система да извежда и усилва най-добрите качества в човешката личност на ниво тяло-съзнание и дух.\nЧерпи вдъхновение от древните източни текстове и често споделя със своите ученици тяхната дълбоката мъдрост и истина.\nМечтае да среща все повече здрави, осъзнати, щастливи и успешни хора и да споделя с тях радостта от живота.


Какво е по-добре да приемате "Тербинафин" или "Клотримазол"\nЗа лечение на гъбички, много хора използват народни средства, които само облекчават симптомите на болестта, но не се борят с патогена. Ето защо е невъзможно да се направи без лекарства, насочени към унищожаване на микроорганизми и отстраняване на симптомите на болестта. Статията описва и сравнява двете най-популярни противогъбични лекарства.\nПротивогъбично средство. Той има ясно изразен фунгициден (по отношение на дерматофити, дрожди, плесен и някои диморфни гъби) и фунгистатичен (по отношение на някои гъби).\nАктивната съставка на лекарството потиска синтеза на биологично активни вещества в клетката на гъбата, което води до нарушаване на биохимичните процеси и смъртта на микроорганизмите. Когато се прилага под формата на таблетки в кожата, косата и нокътните пластини се натрупват високи концентрации на лекарството, което осигурява фунгициден ефект.\nАктивна съставка: тербинафин .\nФорма освобождаване: хапчета, мехлем, крем, спрей.\nМикози на скалпа.\nГъбични лезии на кожата и ноктите (онихомикоза).\nОбширна дерматомикоза - гладка кожа на тялото и крайниците.\nХронична и остра болест на черния дроб.\nВъзраст под 3 години; телесно тегло по-малко от 20 kg (за таблетки).\nНепоносимост към лактоза, лактазен дефицит, глюкозо-галактозна малабсорбция (за таблетки).\nПо време на бременността, лекарството може да се използва само със строги показания.\nПротивогъбично средство. Той има изразено противогъбично, антибактериално, антипротозойно, трихомонално действие. Той е активен срещу някои дрожди, плесени и дерматофитни гъби, както и срещу някои бактерии.\nДействието се дължи на разрушаването на клетъчната мембрана на гъбичките и нарушаването на биохимичните процеси, което причинява смъртта на микроорганизма.\nАктивна съставка: клотримазол .\nФорма освобождаване: вагинални таблетки, крем, мехлем, разтвор за външна употреба.\nЗа вагинални таблетки:\nПрофилактика преди гинекологични процедури.\nРехабилитация на родовия канал.\nЗа крем, мехлем и локално решение:\nКандидоза на гениталиите.\nИнструментът не може да се използва с компонентна непоносимост и през първия триместър на бременността. През II и III триместър лекарството може да се използва според строгите показания.\nПроизвежда се във Великобритания и Полша. Издава се без рецепта.\nИ двете лекарства имат противогъбично действие и унищожават някои видове дерматофити, плесен и дрожди. Използват се за лечение на кандидоза, микози, онихомикоза.\nКритерий за сравнение тербинафин клотримазол\n1. Активна съставка. Terbinafine. Клотримазол.\n2. Формуляр за освобождаване. Таблетки, крем, мехлем, спрей. Вагинални таблетки, крем, маз, разтвор за външно приложение.\n3. Действие. Фунгицид и фунгистатик (в зависимост от вида на гъбичките и концентрацията на активното вещество). Противогъбични, антибактериални, антипротозойни, трихомонацидни.\n4. Как работи Потиска синтеза на биологично важни вещества в клетката на гъбата. Разрушава клетъчната мембрана на гъбичките и разрушава потока от биохимични процеси в клетката.\n5. Противопоказания · Свръхчувствителност към лекарството.\n• Хронична и остра болест на черния дроб.\n· Хронична бъбречна недостатъчност.\n· Възраст под 3 години; телесно тегло по-малко от 20 kg (за таблетки).\n· Период на кърмене.\n· Непоносимост към лактоза, лактазен дефицит, глюкозо-галактозна малабсорбция (за таблетна форма). · Нетолерантност на компонентите.\n· I триместър на бременността.\n6. Условия за почивка Според рецептата. Над рецепцията.\nПоказанията за употреба във фондовете също се различават. Първото лекарство се използва за лечение само на гъбични заболявания на кожата и ноктите. А вторият, тъй като има антибактериален ефект, е предназначен не само за елиминиране на гъбични лезии, но и за лечение на бактериални заболявания на гениталните органи (баланит и др.).\nИ двете лекарства са еднакво ефективни срещу гъбичките и всеки от тях има свои характеристики.\n"Тербинафин" в таблетна форма се предписва за системни увреждания на тялото, дълбоки микози, понякога като допълнително средство за лечение на кандидоза (млечница). Под формата на външни агенти „Тербинафин” се използва за лечение на онихомикоза и гъбични инфекции на ноктите.\n"Клотримазол" е по-ефективен срещу Candida гъбички, които причиняват млечница. Затова е по-добре да го използвате с това заболяване. Също така, този инструмент трябва да се използва за бактериални заболявания на гениталните органи и с трихомонаден вагинит.\nПо-добре е за бременните жени да използват първото лекарство, тъй като то е разрешено според строгите индикации за всички периоди на бременност. "Клотримазол" е противопоказан през първия триместър.\nТези, които имат непоносимост към лактоза, недостиг на лактаза, глюкозо-галактозна малабсория, са противопоказани за употреба на таблетки “Тербинафин”, тъй като те съдържат лактоза.\nЩо се отнася до цената на лекарствата, тя е почти същата. Кремове, спрей и разтвор за външна употреба са в диапазона от 200-220 рубли, таблетки “Тербинафин” - 250 рубли . Също така в аптеките има израелска терабинафи-тева медицина, която струва много повече.\nЛекарството трябва да се предписва само от лекар, въз основа на резултатите от тестовете. Самолечението може да доведе до усложнения и по-нататъшно разпространение на гъбичките.


Мъжът, убил 3-годишно дете пред очите на майка му в Асеновград, отива на съд - DC news\nПребил момченцето до смърт, защото плачело и не се отделяло от майка си\nИзправят пред съда мъжа, убил 3-годишно дете в Асеновград пред очите на майка му, която заплашил със смърт, ако го издаде. Това съобщиха от Окръжната прокуратура в Пловдив.\n23-годишният М.М., който бил пастрок на убитото от него момченце, живеел на семейни начала с майка му, като с тях живеело и 4-годишното му дете. На 9 март 2020 г., в дома им в Асеновград, М.М. нанесъл побой на момчето, като го удрял с шамари по лицето и с юмруци по тялото. Той хвърлял детето на леглото няколко пъти и то се ударило в облегалката на спалнята, паднало и на земята. Пастрокът пребил малчугана, тъй като през момченцето постоянно плачело и не се отделяло от майка си. Майката станала свидетел на убийството и за да не го издаде, М.М. заплашил да я убие, като насочил нож към гърлото й.\nСрещу убиеца са повдигнати две обвинения – за убийството на момченцето, извършено по особено мъчителен начин и за заканата за убийство към майката на 3-годишното дете.\nМъжът е с постоянна мярка „задържане под стража“. Най-тежкото, предвидено от закона наказание, измежду тези за престъпленията, в които той е обвинен, е лишаване от свобода от 15 до 20 години, доживотен затвор или доживотен затвор без замяна.


Самоуби се най-големият син на Фидел Кастро\nАвтор: Екип Varna24.bg 11:08 / 02.02.2018 Коментари (3) 4050\nНай-големият син на бившия кубински лидер Фидел Кастро, доктор Фидел Ангел Кастро Диас-Баларт, се самоуби в Куба в четвъртък сутрин. Това съобщи информационна агенция Prensa Latina, цитирана от Блиц. Ангел Кастро е лекуван няколко месеца след дълбока депресия. Отначало той бил лекуван в болница, а след това получавал извънболнична медицинска помощ.\nДо смъртта си 68-годишният син на Фидел е бил съветник по научните въпроси към Държавния съвет на Куба, занимавал се е с темата за иновациите и е бил заместник-председател на Кубинската академия на науките. За научните си изследвания той придобива престиж в международната научна общност. Съобщава се, че той е оставил бележка за самоубийството, но нейното съдържание понастоящем не е разкрито. Погребението на Ангел Кастро ще бъде организирано по решение на семейството му.\nНов повод да хапнем и пийнем.\nЗа нормалния човек това е повод да се замисли за причините, довели до този акт. Тъпунгерите, които във всяко нещо виждат балалайки, комунисти и Путин, виждат повод да хапнат и пийнат. Верно, големи боклуци бродят из коментарите.\nАми не бродете, никой не ви кара.


Нови 1000 щатни бройки за "Гранична полиция" | Вестник "ДУМА"\n01 Декември 2021сряда20:22 ч.\nНова система за формиране на полицейските заплати, силно присъствие в европейската политика, възстановяване на престижа на военната служба - част от приоритетите на социалистите\nОт БСП са категорични, че управлението на Министерството на вътрешните работи не е довело до по-ефективна и силна полиция. Поради тази причина социалистите начертаха\nнова "полицейска карта" на държавата.\nПреди да я представи, Янков направи анализ на състоянието на сектора, като обяви нещата, с които МВР не е успяло да се справи в последните 2 години управление на кабинета на Бойко Борисов. Той акцентира върху мигрантския поток, липсата на съвременно техническо оборудване по границите, заплатите на служилите, противодействието срещу корупцията по високите етажи и битовата престъпност. Социалистът припомни и масовите протести на полицаите, които по думите му бяха предизвикани от самоцелни реформи във вътрешната сигурност. "Резултатът е видим - спад в авторитета на полицейската професия, значително увеличаване на броя на излизащите в пенсия служители от сектора за сигурност, голям брой незаети длъжности за полицаи, заличаване институционалната приемственост в МВР", обобщи Янков. В края на анализа си не пропусна да спомене и приетия Закон за противодействие на тероризма, с който според него, е бил нарушен балансът между правата и сигурността на гражданите.\nЯнков разви думите си и с десетки идеи за противодействие на случващото се в МВР. Освен новите щатни бройки в алтернативния план на БСП са залегнали и предложения: "Съветът по сигурността към МС да се развие като координиращ и информационно-аналитичен център, който да предлага решения за определяне на стратегическите задачи на органите от системата за национална сигурност,\nизграждане на силни котраразузнавални и полицейски структури\nДържавната агенция за бежанци да премине в МВР. Ефективен парламентарен и граждански контрол, за да се избегне използването на ДАНС и структурите на МВР за политически поръчки". Янков заяви, че трябва да се изработи нова система за формиране на възнаграждението на служителите на реда, която да отразява постигнати предварително поставени цели. Според него е нужна нова концепция за работа на сектора - нова законова основа за провеждане на реформа, коригиране на установените организационни слабости и по-нататъшно усъвършенстване; нов модел на политика за управление на министерството на вътрешните работи, както и подобряване на модела за управление на човешките ресурси.\nЗа нужните алтернативни политики в отбраната съпредседателят на Съвета по външна политика и международна дейност, сигурност и отбрана на БСП Атанас Зафиров обяви, че за левицата приоритет ще бъде\nосигуряването на условия на въоръжените сили\nза изпълнение на отговорностите и задачите им. Той описа състоянието на сектора с три думи - обещания, очаквания и разочарования. Според него най-слабото звено на Министерството на отбраната е мотивацията и професионалното ниво на подбора в армията. Той е категоричен, че през второто правителство на ГЕРБ отбраната не е била приоритет на управляващите. За слабостите на отбранителната политика причините, по думите му, са наличието на пропуски в нормативната уредба, несвършената организационна структура на въоръжените сили, неефективното използване на човешките и финансовите ресурси, некачествената подготовка и липса на модернизация на въоръжението и техниката.\nПланът на БСП за управление на сектор "Отбрана" започва с възстановяването на престижа на военната служба. "А това би се случило, като се повишат заплатите на военнослужещите и цивилните служители, допълнително да бъдат стимулирани за висока квалификация и служба в специфични условия", обяви Зафиров. Освен това е нужно обновяване на част от жилищния фонд на МО, както и изграждане на нови жилища. Социалистът смята, че трябва\nактуализиране на Закона за отбраната\nи въоръжените сили, Закона за резерва, Закона за военната полиция. В плана на БСП е заложено и законово гарантирана стабилност на кариерното развитие и адекватна грижа за семействата на военнослужещите. Социалистите смятат, че трябва да има тясно взаимодействие и с ветераните от армията, военно-патриотичните съюзи и организации като фактор с голямо значение за националната сигурност. Друг акцент е "активно и ефективно участие в отбранителната политика на НАТО и общата външна политика и политиката за сигурност на ЕС".\nБившият евродепутат Евгени Кирилов представи приоритетите и насоките на партията във външната политика на държавата. "Наблюдаваме една бързо променяща се картина на международните отношения. Възникват нови заплахи и нови предизвикателства. Доскорошният модел на световен ред е разклатен, а балансът на интересите се променя. Възникват нови центрове на икономическа мощ и на политическо влияние. Пред сериозно изпитание е способността на българските външнополитически структури да оценят правилно тези промени", обяви Кирилов. Той даде заявка, че БСП е готова да формулира и развива една\nпо-ефективна и балансирана външна политика,\nориентирана към стриктно спазване на националните интереси в рамките на основните външнополитически приоритети. Също така социалистите смятат, че България може да бъде активен участник при формирането на политика и реализирането на инициативи в Европа, Балканите, Черноморския регион и Северна Африка.\nДруги акценти, който Кирилов открои, са, че членството в ЕС и НАТО не трябва да изключва развитието на традиционните и взаимоизгодни отношения с Русия. "Те са важни най-вече икономически, но и в контекста на нейната тежест в регионален и в глобален аспект. Страната ни има интерес от поддържането на приятелски, стабилни и предсказуеми отношения с Москва, с акцент върху сферите на икономиката и енергетиката, както и от активно участие в изграждането на стратегическото партньорство между ЕС и Русия", категоричен е Кирилов. Сътрудничеството със САЩ ще заема място в цялостната външнополитическа динамика на страната, която би водила социалистическата партия.\nОтносно случващото се във външното ни министерство в алтернативаната програма на БСП е записано, че е нужно развитие на кадрите и повишаване на ефективността на ведомството. Социалистите са безкомпромисни в тезата си, че не трябва да се допуска идеологизация и политизация на дипломатическата служба и стриктно трябва да се следят разпоредбите за политическата квота, заложени в Закона за дипломатическата служба.\nИзключително важните теми, по които се бяха подготвили социалистите, предизвикаха голям интерес. В залата присъстваха редица експерти в областта на отбраната и външната политика, генерали от запаса, бивши министри и депутати. Дискусията продължи близо 2 часа, а присъстващите се обединиха около тезата, че България се нуждае от самостоятелна външна политика, която да се води от националния интерес. По този начин според тях ще се допринесе и за подобрението на вътрешната ни политика. Присъстващите бяха категорични, че страната ни се нуждае от модернизирана армия и отбраната трябва да бъде сред основните приоритети на следващите управляващи.\n* Превенция и противодействие на тероризма\n* Охрана на границата, управление процесите на миграция\n* Превенция и противодействие на тежката и организирана престъпност\n* Борба с корупцията на всички нива\n* Превенция и противодействие на битовата престъпност\n* Актуализиране на военното образование като учебни програми, нормативна база и критерии за оценка\n* Запазване и развитие на социалните права на военнослужещите\n* Реализиране на цялостна държавна политика за ефективно използване на възможностите на военноотбранителната промишленост\n* Равнопоставено участие в общия военен пазар с национални производствени, сервизни и иновационни проекти\n* Силно присъствие в Европейската политика\n* Външна политика в подкрепа на икономическото развитие\n* Председателството на Съвета на ЕС да бъде съобразено с приоритетите на страната\n* Активна роля на България на Балканите и Черноморския регион


Какво ни очаква в 21-я кръг на Серия А? - Футбол свят - Италия - Gong.bg\nФеновете на италианския футбол не скучаха през седмицата, тъй като се изиграха първите 2 1/4-финала за Купата на Италия. Наполи и Ювентус вече са 1/2-финалисти, а другите 2 празни места ще бъдат запълнени през следващата седмица. Сега е време за поредния кръг, а той изглежда повече от вълнуващ. С мачове като Рома - Лацио и Наполи - Ювентус няма как да бъде скучно.\nБреша - Милан.\nВ петък вечер даваме началото на шоуто. От 21:45 часа на „Марио Ригамонти“ Бреша посреща възродения тим на Милан. „Лястовичките продължават да се борят за своето спасение, но сега те ще бъдат без Марио Балотели, който е наказан. Все пак пред своя публика домакините ще дадат сериозен отпор на по-именития си съперник. Милан от своя страна наистина влезе в серия и зона Европа отново изглежда близо. "Росонерите" изглеждат възродени и правят всичко възможно да се изкачват в класирането. Чака ни интересен мач, а Милан ще трябва доста да се потруди, за да надвие тима на Еуженио Корини. В Бреша се играе трудно, а всяка точка за домакините, може да се окаже жизнено важна.\nСПАЛ - Болоня.\nПрограмата в съботния ден, откриват тимовете на СПАЛ и Болоня. Домакините отново поглеждат към спасението, след като в миналия кръг тимът на Леонардо Семпличи шокира Аталанта. Тази победа на отбора от Ферара за пореден път затвърди мнението, че през този сезон Серия А е изключително конкурентно първенство и изненади могат да се очакват от всеки. Мнозина отписваха СПАЛ от битката за оцеляване поради най-различни причини, но Леонардо Семпличи и отборът му показаха, че няма да се предадат до самия край. Сега на собствен терен СПАЛ ще опита да прибави нови ценни 3 точки, а това не изглежда невъзможна задача. Болоня безспорно е добър отбор, дори тимът е близо до европейските турнири, но се забелязват известни колебания напоследък. В този мач може да се очаква всичко, а евентуална победа на вдъхновения СПАЛ изобщо няма да бъде изненада. Още едни важни 3 точки, и Семпличи и компания може да се окажат извън опасната зона още след този кръг.\nНа пръв поглед задължителни 3 точки за „виола“. Отборът вече показа развитие и сега приема последния във временното класиране. "Виолетовите" загатнаха вече за потенциала си с някои страхотни победи, а Джузепе Якини е все по-добре приеман на „Артемио Франки“. За Дженоа като че ли надежда няма, колкото и да не им се иска на тифозите. Генуезци просто не показват играта, която може да ги измъкне от зоната на изпадащите. Отново „грифоните“ натрупаха поредица от загуби, а тяхното представяне е поредното доказателство, че във футбола не винаги мениджърът е виновен. Босът на тима - Енрико Прециози вече смени трима специалисти, а виждаме къде е Дженоа. На последно място в таблицата, без идентичност, без изграден стил и каквато и да е стратегия за бъдещето. Единственият шанс на Дженоа остават преките битки срещу тимовете борещи се за оцеляване, но утре вечер Фиорентина излиза като явния фаворит, и нова победа за тима от Флоренция, просто ще затвърди прогреса на този отбор.\nТорино - Аталанта.\nМач, който изобщо не е за пренебрегване. Два отбора, които мечтаят да стигнат до европейските клубни турнири. И в двата тима има необходимата класа за един добър двубой и качествен футбол. Ще бъде интересно да видим научи ли си урока Аталанта след домакинската загуба от СПАЛ. Торино и Аталанта могат да направят събота вечер много приятна за всички зрители с футбола, който изповядват, а и не на последно място, с високите цели, които гонят.\nПреминаваме към неделния ден, когато по традиция програмата се открива в 13:30 часа. Интер излиза за задължителна победа пред своите фенове. От началото на втория полусезон „нерадзурите“ не познават вкуса на победата, и сега отборът на Антонио Конте ще търси успеха с всички сили. Виктор Моузес вече е играч на Интер, а по последни информации Кристиан Ериксен ще пристигне в Милано в понеделник и ще премине медицински тестове. Очевидно ръководството на клуба уважава желанието на Конте и подсилва състава. Миланският гранд обаче няма право вече на много грешки, защото бавно, но сигурно Ювентус трупа преднина, а Лацио също е много близо. Тимът на Каляри вече загуби от предстоящия си съперник за Купата на Италия и сега пристига в Милано с мисъл да отмъкне нещо. Периодът е труден за Роландо Маран, но точно в мачове като тези можеш да демонстрираш характер и да излезеш от кризата. Интересна среща в неделя на обяд, в която ще разберем ще съумее ли Интер най-после да спечели.\nПо традиция в неделния следобед имаме 3 предвидени срещи за 16:00 часа. Сампдория и Сасуоло излизат в предстоящия мач с мисълта за победа. Тифозите на Самп бяха бесни след тежкото поражение от Лацио с 1:5. Сега на „Мараси“ домакините ще търсят реванш пред феновете. Сасуоло обаче пристига в Генуа вдъхновен от победата срещу Торино в миналия кръг. Присъствието на Жерами Бога и Доменико Берарди определено се усеща, и „неровердите“ отново се превръщат в труден тим за преодоляване. В този мач победата може да отиде и в двете посоки, а трите точки ще бъдат ценни и за двата тима.\nОще един интересен мач от този 21 кръг. Верона заслужава добри думи за това, което показва. Тимът не разполага с големи звезди, но се стреми да играе освободено, без напрежение и резултатите идват. Тимът на Иван Юрич се наслаждава на живота в Серия А и страховете за изпадане отдавна са минало. При Лече обаче оцеляването е на дневен ред и гостите ще търсят точка или 3, за да подобрят положението си. Тук моментната форма е на страната на Верона и ще видим дали Фабио Борини и компания ще продължат да радват феновете на „Бентегоди“.\nЛоши новини долетяха за „дуковете“ през седмицата. Един от основните футболисти във формацията на Роберто Даверса ще бъде аут за дълго. Нападателят - Роберто Инглезе ще отсъства от терените близо 2 месеца, а това не е добра новина за всички, които обичат Парма. Иначе тимът със своите 28 точки пробва да се бори за Европа, но с толкова контузени титулярни състезатели ще бъде трудно, освен ако ръководството не намери равностойни заместници. Ясмин Куртич вече бе закупен, като дори взе участие за „пармалатите“, но безспорно този клуб има потенциал и заслужава мястото, което заема. Деян Кулушевски и Жервиньо притежават необходимите способности и умения да бъдат лидерите на този тим. И в миналия кръг видяхме, че Парма доста затрудни Ювентус, въпреки липсата на основни състезатели. Удинезе сякаш отдавна вече се чувства спокоен за оцеляването си. "Зебрите" могат да доиграят кампанията без напрежение и да опитат да прибавят още точки към актива си. Родриго Депол все още е футболист на Удинезе, въпреки всички информации, така че тимът от Удине достатъчно ясно показа вече, че разполага със своите оръжия. В тази среща и двата отбора са напълно равностойни и няма да е учудващо, ако срещата завърши наравно.\nВреме е за поредното издание на римското дерби. Мач с история, страст, битка и жажда за успех до последно. В неделя вечер от 19:00 часа и двата отбора забравят за всичко, моментно състояние, контузии и проблеми. Всеки излиза готов на всичко, за да спечели трите точки. Атмосферата ще бъде страхотна, а честта в този мач е на първо място. В първото дерби за сезона двата отбора поделиха точките, а сега Лацио е клубът в по-добра форма. Внушителните 11 поредни победи в Серия А и реален претендент дори за титлата. Впечатляващите 23 гола за Чиро Имобиле и прекрасно разбирателство с Луиз Алберто и Фелипе Кайседо. При Рома контузиите са големия проблем за Паоло Фонсека. Той трябва да мисли как да извади най-доброто от това, с което разполага. И двата отбора бяха елиминирани от Купата на Италия през седмицата, така че ангажиментите им в надпреварата приключиха. Чака ни страхотен мач, а всеки фен на Рома или Лацио тръпне в очакване времето да настъпи и мачът да започне колкото се може по-скоро. Можем единствено да си пожелаем страхотен мач и дано двата отбора покажат най-доброто от себе си.\nРома и Лацио е само началото на феноменалната неделя вечер. Друго голямо дерби закрива този кръг. Неделя вечер, 21:45, „Стадио Сан Паоло“. Тук също няма никакво значение моментната форма на Наполи, още повече, че „неаполитанците“ вдигнаха самочувствието си през седмицата. Победа срещу Лацио и място в 1/2-финалите за купата на страната, поне малко дава смисъл на целия сезон. Домакините ще са жадни за доказване, още повече срещу шампионите. Много критики се изсипаха върху Наполи и голяма част от тях бяха напълно основателни. Сега отборът на Дженаро Гатузо получава страхотен шанс да запуши устите на много хора с едно добро представяне. Ювентус също имаше ангажимент през седмицата и се справи повече от добре. 3:1 срещу Рома и „бианконерите“ продължават да са в борбата и за този трофей. Ще бъде много интересно да видим, как ще бъде посрещнат Маурицио Сари на „Сан Паоло“. Футболистите на Наполи вече призоваха тифозите да приемат радушно Сари и да го приветстват с аплодисменти. Опасността за Наполи може да дойде от всеки футболист на Юве, за това домакините ще трябва доста да помислят за своята защита. Поне през годините бяхме свикнали Наполи да атакува без да се притеснява от името на противника и да играе нападателно и офанзивно. Със сигурност този мач няма да предложи по-малко зрелище и ще си заслужава вниманието.\nМилан Фиорентина Лацио Наполи Интер Ювентус Серия А


KLM е първата авиокомпания с бизнес профил в WhatsApp | МИКА: Музика и лайфстайл\n„Много съм горд, че KLM е първата авиокомпания в света с официален профил в WhatsApp. Това уникално партньорство подчертава нашата позиция като авиационен пионер. Искаме да бъдем там, където са нашите клиенти – около 1 милиард потребители и затова ние трябва да сме в WhatsApp. С профила си в WhatsApp, ние предлагаме на нашите клиенти по целия свят надежден начин да получават информация за полетите си и да задават въпроси 24 часа в денонощието. Това наистина е важна следваща стъпка в нашата стратегия за социалните медии. „ – споделя Питер Елберс – президент и главен изпълнителен директор на KLM.


Images and Words: Септември 2011\nAm I stronger than I seem...\nЩе се връщам отново...\nи днес, и утре, и някоя следваща събота...\nследващият месец, година, десетилетие...\nНаучих се да се връщам с усмивка на Орлово гнездо, Козя стена, Вежен и Мусала... ще се науча да се връщам с усмивка и на Кончето.\nСтранно е как едно мимолетно преживяване оставя отпечатък върху мястото. Спомените го превръщат в нещо близко и уютно, място на което бягам когато съм самотна. Място, което ме кара понякога да плача, спомняйки си за откраднати мигове, които не искам да връщам. След време спомените капсулират болката и остава пространство само за изживяването, но примесено с вълна от емоции, които го правят по-истинско. Времето лекува всичко...\nМусала вече не е просто "най-високият връх наоколо", из стените на станцията се блъскат един в друг спомени. Бяха щастливи, бяха болезнени, сега са просто замръзнали усмивки от зимата. Вече нетърпеливо чакам следващата зима, краят на януари, снегоходките, котките, въжето, шейните, паркирани пред станцията, греяната на примус ракия, която аз не пия, изгревът, за който този път си обещавам да стана... Залезът ще ме усмихне, ще си спомня за онзи единствен залез на 2925м.\nЩе се случи и с Кончето... не знам кога ще попадна отново там, може да е пак само след месец, може и да е след четири години отново. Следващият път обаче няма да се свия самотно до студената стена на горния нар вдясно, а ще се усмихна и ще си спомня за най-жестокото ми пиринско преживяване. Ще излезна от заслона, ще запаля цигара, ще видя Луната и ще си спомня за онази единствена Луна над Бански суходол...\nМестата никога не са същите, местата са населени със спомени, които шепнат...\nПубликувано от Lucy Stamenova в 14:49 ч. 1 коментар:\nЕтикети: carpe diem


САЩ ще увеличат значително доставките на втечнен природен газ за Европа - Money.bg\nСАЩ ще доставят поне 15 милиарда кубически метра (bcm) (близо 60 процента) повече втечнен природен газ (LNG) за Европа тази година, отколкото е планирано до момента, предават световните медии. Сделката най-вероятно ще бъде обявена публично през днешния ден.\nПолитическото споразумение между американския президент Джо Байдън и Европейския съюз ще проправи пътя за допълнителен внос на втечнен природен газ от САЩ, за да помогне на ЕС да замести руския внос на горивото, коментира пред Bloomberg високопоставен служител администрацията на Байдън.\nВносът на втечнен природен газ от Русия, най-големият доставчик на енергия за Европа, възлизаше на около 14 до 18 милиарда кубически метра годишно през последните години.\nНовата сделка ще осигури политическа платформа за търговски споразумения, които ще трябва да последват, за да започнат доставките. Тази година 27-членният блок на ЕС се стреми да замени близо две трети от общия си внос на газ от Русия, заради войната в Украйна. Миналата година руския внос е възлизал на 155 милиарда кубически метра.\nДопълнителният внос на газ от САЩ ще отнеме време, коментират експерти. В момента Европа е ограничена от сегашния капацитет за регазификация, броя на терминалите и интерконекторите. В средносрочен план Съединените щати ще проучат варианти за увеличаване на производството, а ЕС ще търси начини за намаляване на потреблението на енергия.\nНовата европейска енергийна стратегия, очертана от комисията по-рано този месец, има за цел да замени 101,5 милиарда кубически метра руски газ през 2022 година чрез използване на алтернативни източници на доставки, изграждане на възобновяеми източници и повишаване на енергийната сигурност. Блокът се стреми да осигури 50 милиарда кубически метра LNG от нови доставчици.\nСАЩ ще изместят Австралия като най-голям производител на LNG тази година\nИкономически новини / Макро / Икономика / САЩ ще увеличат значително доставките на втечнен природен газ за Европа


ИЗКУСТВОТО ЗА ИЗБОР НА КУКИ -\nПет вида куки, които няма да ви подведат според Алън Скотърн!\nДнес ще надникнем в кутията на петкратния световен шампион Алън Скоторн, за да видим какви са предпочитаните от него модели куки\nПри толкова хиляди модели предлагани куки не е никак трудно да се объркаш кой от тях да избереш. През годините съм пробвал почти всеки модел кука! Аз съм перфекционист и при мен изборът на кука е може би най-важната част от монтажа, така че трябва да е правилен.\nМакар че непрекъснато пробвам нови модели куки, за да намеря идеалната форма, си имам една основна база от куки, които пробвам и използвам при възможно най-много дисциплини. Като намалите броя на различните модели куки, които използвате, можете да добиете увереност за всеки от моделите и да знаете точно кога да го използвате.\nПри избора на куки има някои ключови неща, които да търсите и да имате предвид. Едното от тях е целевите видове риба. Безсмислено е например да ловите шаран на свръхлека кука, предназначена за деликатен риболов на канал, както и няма смисъл да закачите едно пинки на яка кука B911 с размер 16!\nТака че трябва да търсите кука, която не само ще извади целевата риба, но и е способна да представи стръвта на куката възможно най-добре.\nPreston Innovations PR 31\nТова е куката, която използвам ужасно много през зимата за риболов на вердевас и джокер на канали, където очаквам риболовът да е труден.\nИма дълго стъбло и фина тел – дългото стъбло помага за задържане на куката на място при бърз риболов на бабушка. Това е важно, тъй като някои куки се клатушкат насам-натам. Освен това са достатъчно здрави, за да се справят с някоя случайна по-голяма риба, а и моделът им си го бива. Използвам ги в размери 20, 22 и 24, като ги комбинирам с ластик No2 и No3, така че да създам добре балансиран монтаж за риболов на бабушка.\nТози легендарен модел кука е от дълго време на пазара и успя да издържи теста на времето. Страхотна е най-общо за риболов на бабушка на скуат, пинки, хляб или коноп, но е добра и за лек риболов на бял червей, когато се целите в бабушка или скимери.\nШироката извивка и никеловото покритие са много подходящи за такъв вид стръв , а цветът на никела е много подходящ за бистра като джин вода, като кара рибата да „хвърли едно око“ на стръвта. Използвам тази кука с ластици до No5 и с размери до 18, така че да направя хубав, добре балансиран монтаж, който да вади риба от естествени водоеми.\nBARBLESS CARP MAGGOT (БЕЗ КОНТРА, ЗА ШАРАН НА БЯЛ ЧЕРВЕЙ)\nТова е кука, която доста използвах тази година и е една от любимите ми от типа универсални модели за търговски водоеми.\nЧервеният й цвят може да е неприятен за някой, но аз смятам, че тя върви с повечето видове стръв. Куката е с много подходяща дебелина тел и е достатъчно здрава, за да се използва с ластици до No14 или кухите им еквиваленти. Тези куки са с голяма якост, а свръхзаточените им жила си остават остри дълго време. Използвам този модел с размери от 14 до 18 и съм вадил доста голям улов с тях.\nPOLEMASTER WIDE GAPE (ЗА ЩЕКА, С ШИРОКА ИЗВИВКА)\nТази гама щекови куки е нещо като прикрита скъпоценност, но щом ги открих тази година, направо се влюбих в тях!\nТе са доста здрави и именно тях избрах да използвам на Световния шампионат в Италия тази година. Повечето риболовци имаха проблем с откачила се риба, но при мен това почти не се случи през цялата седмица. Тези куки са страхотни за позитивен риболов на бабушка и скимери с „букет“ от бял червей, вердевас , кастери или малки парчета червей. Освен това са страхотни за речен риболов и наистина им имам голямо доверие. Това е кука, която задължително трябва да се пробва!\nB911 EYED ( С УХО)\nАко трябва да правя щеков монтаж на косъм, именно това е куката, която бих избрал. Опитвал съм толкова много и най-различни други, но винаги се връщам на тази.\nТе не са кой знае колко тежки, така че презентацията е перфектна, но същевременно са достатъчно здрави за ситуациите на щековия риболов, а и са перфектни, когато се използват за риболов на твърда пелета, както на плитко, така и на дълбоко. Не ми допада да ги използвам с монтаж прът-линия, тъй като не са достатъчно здрави за това, но са непобедими като щекови куки. Използвам ги с размери от 16 до 20, които покриват почти всичките ми нужди при щеков риболов.\nTags: Алън Скотърн, куки за риболов, мач, фидер, шарани, щека\nPrevious Кой е Марк Даунс и защо англичаните са неизменно в челната тройка?


Какъв е типичният монитор за игри | Авалон\nТехническа поддръжка и ревюта\nCore I vs. Ryzen\n06.01.2020 10:15:24 от Какъв е типичният монитор за игри Игрални компютри\nброй посещения: 2520\nВ последните години производителите наситиха пазара с геймърски монитори, възползвайки се от високия интерес към игрите и готовността на потребителите да плащат по-скъпо за геймърски хардуер. Статистика на сайта levvvel разкрива типичните характеристики на мониторите за игри. На базата на анализ на стотици модели, предлагани на пазара, специалистите отсяват най-популярните параметри на геймърските монитори – размер, разделителна способност, плътност на пикселите, честота на опресняване, технология за синхронизация и тип на панела.\nВ категорията попадат монитори с честота на опресняване 144 Hz и по-висока Размер.\nНай-популярният размер на геймърския монитор е 27 инча по диагонал. Такива са 45% от всички монитори. На второ място са 24-инчовите модели с дял от 21%. С доста висока популярност могат да се похвалят и мониторите с диагонал 31,5, 24,5 и 35 инча. Прави впечатление, че броят на големите монитори се увеличава. Резолюция Тук всичко е според очакванията – 53% от мониторите за игри имат Full HD резолюция (1920х1080 пиксела).\nНа второ място по популярност се нареждат мониторите с резолюция Quad HD (2560х1440 пиксела) с дял от 35%, повечето от които са модели с диагонал 27 и 31,5 инча. Делът на останалите резолюции е много скромен. Плътност на пикселите Важен индикатор, свързан с разделителната способност и размера на монитора, е плътността на пикселите. Тук най-популярната опция е 109 пиксела на инч (ppi), но повечето от геймърските монитори имат плътност от 82 до 93 ppi. Минималната плътност е 68 ppi за 65-инчов монитор с резолюция 4K (3840х2160 пиксела), а най-високата е 163 ppi при няколко 27-инчови 4K монитора. Честота на опресняване Най-популярната честота за геймърските монитори е 144 Hz – 73,6% от моделите опресняват изображението с такава честота. Само 11,6% е делът на мониторите с честота 240 Hz, които започнаха да се разпространяват активно през последните години. Малко по-малко, 11,2%, се падат на мониторите с честота на опресняване 165 Hz. Адаптивна синхронизация\nЗаслужава да се спомене технологията на адаптивна синхронизация на кадрите. Повечето монитори, 64,9%, поддържат отворения стандарт AMD FreeSync, а други 5,8% поддържат AMD FreeSync 2. Технологията Nvidia G-Sync и усъвършенстваната G-Sync Ultimate се използват съответно в 17,4% и 3,3% от мониторите за игри. Интересното е, че цели 8,7% от моделите изобщо не поддържат адаптивна синхронизация. Тип на панела В момента най-популярните панели за геймърски монитори са тип TN – те се използват в 45,1% от моделите. Това се дължи на факта, че такива панели могат да работят с по-висока честота: почти всички 240-херцови монитори са изградени специално на TN матрици. На голяма популярност се радват и панелите тип VA, на които стъпват 40,4% от мониторите. Но любимите на мнозина IPS панели са в основата на само 14,4% от геймърските монитори. Най-голямото разнообразие от гейминг монитори се наблюдава в асортимента на Acer – тайванска компания разполага с 55 такива модела. Следват Asus и AOC, в обхвата на които има съответно 33 и 32 геймърски монитора. Сред водещите е и компанията MSI, която произвежда монитори сравнително отскоро.


Клементина - YOGICHICKS\nВ страноприемница, край пътя на забравата, зад мечтата, която никога не стига, в мъглата, в която винаги се губи. Там ангелите имат въшки, а хората черни криле, по които като по кучешка опашка може да познаете в каквo настроение са. Когато крилете са оклюмали, са тъжни. Когато са щастливи, са разперени и постоянно потреперват.\nВ страноприемницата единствен Киро нямаше нито криле, нито въшки и с вида си не се различаваше по нищо от най-обикновен човек, когото може да срещнете на улицата. Неговата роля беше да лепи чашите, които хората с черни криле и ангелите с въшки постоянно чупеха, защото от обед сядаха на дълга маса, пиеха вино до сутринта и се караха за смисъла на безсмъртието.\nКиро беше мълчаливият майстор на страноприемницата. Големият брат, който безмълвно изпълняваше задачата си да превръща хаоса обратно в ред чрез лепене. Събираше парчетата от ябълката на раздора, която всеки посетител вкусваше, и ги съединяваше като божествен виртуоз. Трябваше да се вгледате много внимателнo, за да видите ивицата, която издава счупеното. Белегът, в който е скрита историята. Дефектът, който одухотворява предмета. Залепената чаша, която оприличава противоречията отвътре на човека с черни крила и на ангела с въшки. Които спореха един с друг за смисъла на безсмъртието, докато пиеха вино и чупеха чаши в страноприемница, край пътя на забравата, зад мечтата, която никога не стига, в мъглата, в която винаги се губи.\nБеше особен, горещ ден през лятото. Събудих се рано от шума на боклукчийски камион. След малко щеше да звънне и алармата. Да стана, да си направя турско кафе, да отида на работа и да прекарам 8 часа пред компютъра. После щях да тренирам и да изпия първото си питие с приятелка преди да се прибера и да изпия и второто, и третото. И така до петък, когато щях да изпия и четвъртото, и петото, и шестото и да се радвам на това, че не са налага да ставам рано.\nДокато боклукчиите обръщаха отпадъците със страшен шум, ми се прииска да имам ново име. Да се казвам Клементина. Косата ми да е червена, да имам лунички, да пия лимонада с джинджифил, кожата ми е да е целогодишно загоряла от залези и изгреви по пътищата. Кръвта ми да е закипяла от безброй здравей без сбогувания, от рева на влак през Алпите, от красива книга в парка, от любовна сутрин, в която той ми свири на китара, от приятелство, което не кърви. От краката ми в морето. От плуване по лунната пътека. И така, докато си представях Клементина, станах нея.\nВзех си болничен, качих се на колата и карах, карах, карах без климатик, на отворени прозорци. Шумът на мотора. Запаленият въздух. Две бутилки вода. Залепналата по раменете ми коса. Вкусът на прах по устните. Картините рязко се сменяха и постепенно изчезнаха и хората, и спирките. После угаснаха и светлините. Появиха се светулките. Наскоро бях чела, че светенето им се извършва чрез окислителен химически процес, при който 98% от използваната енергия се превръща в светлина. Женските светят, само когато трябва да привлекат мъжкия, и угасват, в случай, че се почувстват заплашени.\nТази нощ явно никоя не чувстваше страх, защото цялото поле пред мен принадлежеше на светулките. Хипнотизирана от броя им отбих, за да изпуша една цигара на пътя. Седнах на бордюра и се загледах в тях. Тогава някой ме дръпна рязко назад. Беше баба, която държеше торба с праскови и бастун. Все едно плъхове ги бяха ръфали – и бастунът, и бабата.\n– Накъде си тръгнало, момиче?\n– Наникъде – разсмях се аз.\n– Е, как така, млада си още, за да си наникъде. Праскова искаш ли?\n– Не, но ако имаш посока, нея ще я взема.\n– Посока нямам, само праскови и тоя бастун. Ама виж, където си я оставила, там ще те чака.\nПосле приседна до мен и споделихме кой каквото имаше. Аз цигара, тя – плод. Когато се обърна да си ходи, ми се стори, че видях черни крила на гърба й да се подават изпод плетената й жилетка. Запалих колата и тръгнах през полето към светулките.\nОтведоха ме до страноприемница, край пътя на забравата, зад мечтата, която никога не стига, в мъглата, в която винаги се губи. Там ангелите имат въшки, хората черни криле, а Киро лепи счупеното. Седнах до него и се зачудих – колко счупвания може да изтърпи една чаша преди да се раздроби дотолкова, че дори и Киро да не може да я залепи. Сякаш прочел мислите ми той за първи път проговори. „Помни, че най-големите откровения се крият в недостатъците.“\nШумът на боклукчийския камион продължаваше силно да кънти в ушите ми. Надигнах се, за да си направя турско кафе преди да тръгна за работа, където щях да прекарам 8 часа пред компютъра. После щях да тренирам и да изпия първото си питие с приятелка преди да се прибера и да изпия и второто, и третото. И така до петък, когато щях да си налея и четвъртото, и петото, и шестото. Точно преди да пусна душа в банята, се погледнах в огледалото. „Боговете ви завиждат, че сте смъртни“, каза ми ангел, който целият беше в кървави следи от чесане.\nHow TRX helps me in my yoga practice?МУХАТА


О, може, може, и още как. Колкото и да не ни се вярва, по света стават и хубави неща. Само че ние дотолкова сме свикнали с лошото, слушаме постоянно за престъпления, лъжи, измами, че когато стане нещо хубаво, не ни се вярва.\nИзобщо не разбирам защо така хората в един момент са решили, че по света стават само лоши неща и затова всичко добро и красиво не може да е истина, а трябва да е нереално. Не трябва ли да е точно обратното – да вярваме в доброто и да казваме, че лошите неща са твърде лоши, за да са истина? Или до толкова сме свикнали с негативното, че сме по-склонни да повярваме в способността на хората да са жестоки и да се нараняват, но не можем да повярваме, че могат да правят и добро.\nХубави неща се случват. Съвсем реално и истински, в този град, в този ден, в този момент. Все пак вярно е, че “не всички неща са толкова хубави, колкото ни се струват – някои са значително по-хубави.”\nС това продължавам една стара поредица: “Поговорките”, макар да не е точно поговорка, но все пак доста често използван израз. Имам написани в черновите си доста части от текстове за тази поредица и май най-накрая им дойде времето да взема да ги донапиша и дооформя :)


Телескопът NuStar на NASA откри най-яркия пулсар | TechWorld.bg\nНачало Наука Телескопът NuStar на NASA откри най-яркия пулсар\nАстрономи засякоха най-ярката неутронна звезда (пулсар), откривана досега, с помощта на телескопа NuStar на NASA. Обектът, наречен M82 X-2, е открит при наблюдение на супернова в региона от астрономите. В дългосрочен план откритието може да помогне да разберем как черните дупки растат.\nПулсарът, разположен на 12 милиона светлинни години от Земята в галактиката Messier 82 (M82), представлява останка от звезда. Докато масата му е почти еднаква с тази на Слънцето, яркостта е 10 милиона пъти по-голяма.\nОткритието ще помогне на астрономите да разберат по-добре ултраярките рентгенови източници (ULX). Черните дупки пулсират както неутронните звезди. Способността на NuSTAR да измери пулса на мъртва звезда е ключът към успеха на това откритие.\nULX са интензивни рентгенови лъчи, за които се считаше, че произлизат от черни дупки със средни размери в процеса на поглъщане на съпътстващи звезди. Наблюденията на NuSTAR доказват, че не винаги ULX се произвеждат от черни дупки, а могат да се произвеждат и от неутронни звезди.\nСлед като екипът астрономи е изследвал пулсирането в данните и е определил, че ULX не са емитирани от черна дупка, е поискал помощ от рентгеновата космическа обсерватория Chandra на NASA и сателита Swift, за да потвърдят, че източникът е неутронна звезда.\nНа този етап астрономите не са сигурни защо енергията излъчвана от пулсара е толкова висока, но се смята, че вероятно неутронната звезда привлича материя от съседните звезди. Като абсорбира повече материя от съседните звезди, температурата й нараства и тя излъчва повече и повече рентгенови лъчи. Това поражда повече въпроси отколкото отговори, като теоретиците не са сигурни как пулсарът може да абсорбира заобикалящата го материя с такова изключително темпо.\nИзследванията на ULX са все още в ранен етап и не е ясно дали ще бъдат открити повече пулсари, излъчващи рентгенови лъчи, или M82 X-2 е изключение от правилото. За да се разреши тази загадка, обсерваторията Chandra и телескопите NuSTAR и Swift трябва да изследват M82 X-2 и други източници на ULX.\nВъв видеото под текста може да видите анимация на неутронната звезда M82 X-2.\nПредишна статияBridgestone показа второ поколение гуми без въздух на автосалона в Париж\nСледваща статияНовият робот на Toshiba може да говори чрез жестове


Altay - НАЙ-НИСКИ ЦЕНИ от agoda.com\nВиж всички 186 места за настаняване в Барнаул.\nProspekt Lenina 24, Barnaul City Center, Барнаул, Русия, 656056 - Покажи на картата\nВ близост Barnaul City Center Barnaul City Center\nРазположен на централно място в Barnaul, Altay е идеално начало за Вашaта екскурзия из Барнаул. Оттук гостите имат лесен достъп до всичко, което този оживен град може да предложи. С удобното си местоположение хотелът предлага лесен достъп до всички градски забележителности, които задължително трябва да се видят.\nAltay също така предлага много съоръжения за обогатяване на Вашия престой в Барнаул. Хотелът е оборудван със съоръжения като безплатен WiFi достъп във всички стаи, 24-часова рецепция, експресно настаняване/напускане, съхраняване на багаж, паркинг.\nДизайнът на хотела е съобразен с най-високите изисквания за удобство и комфорт, осигурявани от съоръжения достъпни в някои стаи като климатик, отопление, събуждане, телефон, телевизор. Освен това в хотела можете да се възползвате от множество предложения за приятно прекарване на свободното време. Каквито и да са поводите за Вашето пътуване,Altay е най-доброто място за престой, което можете да изберете в Барнаул.\nВсички типове туристи (92) Двойка (8) Самостоятелно пътуващ (69) Семейство с малки деца (1) Семейство с големи деца (5) Група (9)


Румънци доминираха над българите в първото съвместно ендуранс състезание - Sportal.bg\nРумънци доминираха над българите в първото съвместно ендуранс състезание 15 май 2017 | 14:18\nВчера на писта "Моторпарк Румъния" в северната ни съседка се проведе първото по рода си съвместно състезание на българския и румънския ендуранс шампионат. В него участие взеха както български екипи, така и румънски. Надпреварата бе организирана съвместно от румънския клуб Willi Motorsprt и българите от Lotus Sofia Motorsport.\nВ програмата за деня влизаха две свободни тренировки, квалификация и две състезания - трети кръг от 1-часовия Endurance Sprint в рамките на втория уикенд за сезона от Vivacom Bulgarian Endurance Championship, и 2-часов ендуранс, валиден за първи кръг от Romanian Endurance Series.\nНай-много обиколки и първо място спечели отбора на Lotus Sofia Motorsport, който успя да завърти 29 обиколки на дългото 4 129 км трасе. Втори и трети завършиха отборите на Kose Bose и Georgiev Racing съответно с 28 и 27 обиколки.\nВ двучасовия Endurance взеха участие 13 екипа. Първото място на почетната стълбичка зае отбора на Willi Motorsport, след като за 120-те минути успяха да навъртят 63 обиколки. С две обиколки по-малко завърши отбора на Team Romania, а тимът на Toma Racing приключи надпреварата с 59 обиколки и трето място. Отборът на Kose Bose единствен от българите успя да завърши надпреварата, като се класираха на пето място. С най-малко късмет бе екипа на Lotus Sofia Motorsport, който се движеше на четвъртата позиция, но отпадна от надпреварата минута и половина преди края на състезанието.


Сигнали за опасни кабели: Тече ток на оживени тротоари и детски площадки в София (ВИДЕО) - София - DarikNews.bg\nСигнали за опасни кабели: Тече ток на оживени тротоари и детски площадки в София (ВИДЕО)\n17 февруари 2021 07:44\nМножество сигнали за опасни кабели по улиците след трагедията с убитото от токов удар 16-годишно момче в столицата са изпратени до NOVA. Оказа се, че ток тече на много места – оживени тротоари и пешеходни пътеки.\nМножество нарушения на мястото, където токов удар уби дете (ВИДЕО)\nРумен Бахов тръгна по следите на един тези сигнали. Отново в район „Триадица” – в градинка до баня „Мадъра”, където има и детска площадка. На едно от дърветата, по които се катерят деца, са усукани кабели, по които тече напрежение. Инж. Раканов измери, че по кабелите тече ток от 6 ампера. Това, според него, означава, че токът захранва даден обект. Ако кабелът се скъса, специалистът обясни, че може да се получи т.нар крачно напрежение. Проверка на NOVA показва, че кабелите отново захранват павилион.\n„В началото на градинката видяхме стълб, който е направен според правилата. Оттам нататък кабелът започва да минава по дърветата”, посочи инж. Раканов.\nЕкипът на NOVA откри и друго място в градинката, където има „безплатен ток”. На това място има табло, което се намира опасно близко до детската площадка и ежедневно около него играят деца, които могат да хванат кабелите. От район „Триадица” към момента отказва коментар.\nСофия електричество ток опасни кабели


Направи си сам – прическа у дома! – Труд\nНаправи си сам – прическа у дома!\tЛипсата на услугата “Фъш-фъш” тревожи мнозина\n2020 – Годината на вируса.\nКак да заставим малките келеши да си мият кунките\n“Излизам снощи към 21 ч да изхвърля боклука и целият блок започна да ми ръкопляска от балконите. Вярно че рядко го правя, но все пак, благодаря, мили хора…”\nТова сподели развълнуван наш съгражданин във фейсбук. Нежната половина на българското човечество обаче се тревожи за други неща:\n“Измих се, гримирах се, сега си правя прическа, че ще излизам довечера на балкона…” Тежко е, наистина, да няма къде да излезеш и да се покажеш пред хора, облечен хубаво с нов тоалет – ни дискотека, ни опера, ни театър, ни даже главна пешеходна улица. Очаква се обаче скоро да се появи специална българска визуална онлайн платформа, където дамите да могат да демонстрират новите си тоалети и анонимно да коментират останалите. Намирисва на огромен успех още отсега.\nНевъзможността за “фъш-фъш” е втората тегоба над женското съсловие. Подозираме, че Мая Манолова по-скоро би се показала без дрехи, отколкото без изрядна фризура. Затварянето на коафьорските гнезда изкристализира в злобовати по женски коментари като: “Какво им е на Мутафчийски, Гешев, Борисов – на тях специален фризьор не им трябва…”\nСтриктните германци обаче имат решение – според хумористичния вестник “Пощальон” министърът на здравеопазването Йенс Спан (ХДС) призовал гражданите да подстрижат собствената си коса, за да избегнат ненужни посещения при фризьора и да намалят риска от инфекция:\n“В тези извънредни ситуации всеки гражданин може просто да застане пред огледалото с ножица или тример за коса и да се подстриже сам”, обясни Спан. “Дори задната част на главата не е проблем, ако използвате второ огледало. Крайният резултат може да изглежда малко по-малко добър, отколкото когато професионалистът е бил на работа, но това не е много голям приоритет в момента.”\nПризоваваме българите да откликнат на този разумен швабски апел и да ни изпращат снимки на собствените постижения – обещаваме да публикуваме най-добрите на страницата “Коронен номер”.\nДомашното възпитание и обучение на подрастващите е друг широко дискутиран въпрос.\n“Деца, мийте си ръцете – от корона няма да умрете, но в инфекциозното отделение няма wi fi и това няма да го преживеете” е добър призив към лична хигиена, от който всеки разумен родител би се възползвал.\nНеволното преминаването на бащи по бели гащи пред уебкамерата на обучаваното дистанционно у дома дете е друг животрептящ проблем. “Може пък на учителката да є хареса и това да повиши успеха на детето”, коментират някои. Не липсват и прогноза като тази за далечната 2039 година, когато българите щели да се питат:\n– Ти къде завърши основното?\n– По БНТ 2. И основно, и средно. А ти?\nАз по БНТ 4.